PARLAMENTUL ROMÂNIEI

           CAMERA DEPUTAŢILOR

	             Comisia  pentru  cultură, arte, mijloace de informare în   masă


RAPORT

asupra Propunerii legislative privind completarea şi modificarea  Legii nr. 504 din 11 iulie 2002 a audiovizualului 


Propunerea legislativă privind completarea şi modificarea Legii nr.504 din 11 iulie 2002 a audiovizualului a fost transmisă Comisiei pentru cultură, arte, mijloace de informare în masă, cu adresa nr.Pl-x 177 din 15 mai 2017 şi înregistrată la Comisie cu nr.4c-10/122 din 16 mai 2017.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică si amenajarea teritoriului şi Comisiei juridice, de disciplină şi imunităţi. Până la data întocmirii raportului nu s-au primit avize din partea celor două comisii. 

În raport de obiectul şi conţinutul reglementării, iniţiativa legislativă face parte din categoria legilor organice.

Potrivit dispoziţiilor art. 75 alin (1) din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este prima Cameră sesizată.

Propunerea legislativă a fost dezbătută în şedinţa Comisiei din 23 mai 2017. 


La lucrările Comisiei au fost prezenţi 11 de deputaţi, din totalul de 15  membri ai Comisiei.

În conformitate cu prevederile art. 56 alin. (2) din Regulamentul Camerei Deputaţilor, republicat, din partea Consiliului Naţional al Audiovizualului, a participat la lucrările Comisiei, doamna Laura Georgescu, preşedinte.


Propunerea legislativă are ca obiect de reglementare modificarea şi completarea Legii audiovizualului nr. 504/2002, cu modificările şi completările ulterioare. Demersul legislativ vizează crearea cadrului normativ în vederea difuzării, de către radiodifuzori, a unor mesaje de interes public pentru cetăţeni cu privire la comportamentul  în timpul cutremurelor.  

Comisia a examinat avizul favorabil, cu observaţii şi propuneri, emis de Consiliul Legislativ cu nr.312/9.05.2017, precum şi Punctul de vedere al Consiliului Naţional al Audiovizualului  nr.4297 din 22.05.2017 care nu susţine adoptarea iniţiativei legislative. 


Raportul Comisiei a fost adoptat cu majoritatea  voturilor celor prezenţi în sală în momentul votării. 


În urma dezbaterii şi a opiniilor exprimate, Comisia pentru cultură, arte, mijloace de informare în masă propune respingerea Propunerii legislative privind completarea şi modificarea Legii nr.504 din 11 iulie 2002 a audiovizualului.

Motivaţia respingerii se întemeiază pe următoarele considerente:
· în anul 2013 Consiliul Naţional al Audiovizualului, ca urmare a modului în care a fost mediatizată activitatea seismică din România în programele de ştiri, a adresat radiodifuzorilor Recomandarea din 29 octombrie prin care au fost reiterate dispoziţiile art. 75 alin. (1) din Decizia nr. 220/2011 privind Codul de reglementare a conţinutului audiovizual potrivit cărora “relatările despre dezastre sau tragedii colective trebuie să fie realizate cu decenţă şi discernământ, fără a produce panică” precum şi necesitatea ca prezentatorii emisiunilor de ştiri să evite implicarea emoţională şi să prezinte în mod neutru, obiectiv şi echilibrat subiectele legate de activitatea seismică.  
· Prin intermediul iniţiativei legislative se  instituie în sarcina tuturor furnizorilor de servicii media audiovizuale din România obligaţii cu privire la intervalele orare de difuzare gratuită a anunţurilor de interes public asumate de Ministerul Afacerilor Interne privind comportamentul în caz de cutremur, fapt ce excede sfera de competenţă a acestei instituţii, încălcându-se, totodată, principiul independenţei editoriale a furnizorilor de servicii media audiovizuale.   


PREŞEDINTE,


                   SECRETAR,

 Gigel – Sorinel ŞTIRBU
                         Beatrice TUDOR

